Papersnake/gushiwen huggingface dataset:
华岳百韵
屈大均（明代）

至道生元气，神山结混茫。灵胡开华岳，少皞主秋方。

肃杀清天开，明禋恪帝王。轩游受图箓，虞狩会衣裳。

万壑悬河汉，三峰压雍梁。冠危司寇立，鼎耸紫微妨。

井鬼精相接，嵩衡影在望。轮牙千仞辟，峪口一夫防。

垂峡天如练，横溪石作航。树阴交茂密，泉响击砰磅。

太素芙蓉发，真源玉井藏。云霞天四塞，浑沌帝中央。

千叶擎珠阙，三花滴玉浆。蔽亏秦日月，照映汉旂常。

叠巘森堂奥，攒霄乱剑铓。潼关收虎踞，沙苑放龙骧。

表里金城拥，纵横锦幔张。我来凌百二，仙举出阴阳。

雾入张超市，风窥玉女房。胸襟披早爽，吟咏写清商。

踊跃牛心谷，徘徊古柏行。一天通箭括，九开出车箱。

凿翠成飞栈，嵌空作曲堂。鞠躬遇搦岭，垂足度悬岗。

自汲凭双绠，人骑向一梁。窦中穿𥦖窱，陂上蹑毫芒。

惨澹愁春霭，凄寒怨晓霜。属厓频甐耳，沿涧几回肠。

赑屃扶天柱，滂沱哭帝阊。小心恒惴惴，高视每洋洋。

但使玄都达，安知玉趾伤。歌翻风浩浩，渴挹露瀼瀼。

壁笑飞猿坠，龛怜白鹿翔。凭虚惊御寇，履险藐瞿塘。

舞袖回高掌，琴声挑玉姜。蓬壶虽自引，沟壑未曾忘。

八极閒挥斥，群真凛拜飏。怀柔思哲后，宰割试封疆。

金主骖烟至，甄萧向日妆。霓旌互摩荡，鸾节共趋锵。

光彩纷离合，忠诚一赞襄。神京钟鼓在，王母简书将。

遗璧传龙死，搴蘋吊国殇。为旒师矗矗，如带恨汤汤。

寤寐宗周久，经营陜服长。商颜犹绕霤，渭汭且浮觞。

禾黍哀何及，干戈命靡尝。西昏逢昧谷，东旦想扶桑。

势蹴中条裂，流倾星宿黄。真形含菡萏，盛德见圭璋。

秉矩三公穆，生华庶物昌。万峦朝落雁，半榻卧修羊。

郁郁莎罗木，阴阴罨画廊。香炉氛霮䨴，金捡色辉煌。

奥府长司命，中华此扼肮。崤陵接风雨，蒲阪列屏障。

瀑布瓴长建，桃林甲莫当。逡巡还六国，约法待三章。

昔我明高帝，兴基迈古皇。斋心恭默后，飞梦削成傍。

圣藻辉岩岫，文思格昊苍。蓐收迎羽葆，白虎奏笙簧。

社首迟封禅，华胥享乐康。天威瞻咫尺，仙乐听铿锵。

绕指潜幽草，攀髯堕大荒。壶公暂肥遁，箕子久佯狂。

战阵存棋石，玑衡运算场。瑶台何偃蹇，姣服自芬芳。

蹻捷时争鸟，超腾或射狼。钩梯穷上下，博箭赌兴亡。

有母悲三北，无人继一匡。季龙偷玉版，交甫失明珰。

丹笋干云直，青柯拂雨凉。坪前三辅小，溪底四州强。

太白皆孙干，岷峨是女墙。终南相倚伏，雷首乍低昂。

霰雪秋频冷，芝苓夜有光。云英堪沐发，石马欲施缰。

绝顶谁盘礴，明星独颉颃。丈夫临乳洞，童子执油囊。

不死何须药，无生自有乡。渊明难止酒，弘景早休粮。

姑射真冰雪，神尧亦秕糠。洗盆通渤海，御道跨欃枪。

同泽纷毛女，承旂俨凤凰。波涛奔楚邓，蠛蠓化氐羌。

丰镐劳经纬，昆崙赖纪纲。孤根标不止，变态浩难量。

赤县今沦没，黄巾昨扰攘。鳖呿坤轴动，狐啸盗兵倡。

发愤吾安往，飘零道不祥。思从杶桧麓，永解蕙兰纕。

构宇仙人砭，移家天子鄣。犁沟种瑶草，劈石佐神香。

鹑首天方醉，蛾眉世不扬。将军松落落，太上水泱泱。

但自调干羽，何烦缺斧斨。聪明归峻极，膂力养方刚。

申甫钟何晚，桓文履未臧。希夷不蝉蜕，更扫读书床。
乞梅花
方岳（宋代）

晚云撩乱商量雪，家傍梅花合有诗。
不寄一枝春苦吝，相思五夜梦先知。
乘云而下惟姑射，得圣之清者伯夷。
已戒管城三盥沐，讵令空手对冰姿。
性地颂 其五
张伯端（宋代）

不移一步到西天，端坐诸方在目前。项后有光犹是幻，云生足下未为仙。
偈颂八首
释宗印（宋代）

多子塔前，风行草偃。
育王门一，正令重行。
掀翻旧日规模，从教正祖乞命。
不是第一句，亦非格外机。
寸钉才入木，遍界火星飞。
来禅人求长句
无愠（明代）

近来禅子好长句，才写短句便不喜。句有短长理则一，何故于不分彼此。

长者不知长几何，短者不知短几许？若能直下究根源，长短皆由妄心起。

阿呵呵，罗罗哩。须弥为笔虚空纸，写出赠行一句子。

此去从君较短长，莫教打失自家底。
叶相最高亭
陆游（宋代）

高亭新筑冠鳌峰，眼力超然信不同。
肤寸油云泽天下，大千沙界纳胸中。
春游到处群花拥，夜宴欢时百榼空。
刘白老来忘世味，只思诗酒伴裴公。
颂古
释道颜（宋代）

大悲观音开正面，官不容针通一线。
鼠拽葫芦有底忙，鬼争漆桶无人颂。
古诗一首呈张孝达师
孙德祖（清代）

吾闻康回冯，怒触不周天。柱折地维绝，盘古错愕天皇愁。

可怜开辟费神力，纤儿撞坏谁能修？大哉娲皇鼓洪炉，补天乃用五色之石头。

中有一石不见收，孤悬天中如赘旒。我过石所闻石语，啾啾复唧唧。

尔何所怨？尔何所苦？高高者天厚者地，容汝顽躯那不足汝所。

石亦无所怨，石亦无所苦，如我辈行者，衮衮升天阊。

何况有人手持造化之橐钥，能以阴阳为炭炼五金，精写跃冶之不祥。

毋使散作蚩尤芒，范大千界铸成倚天长剑，先刳吞月痴蟆肠。

以次屠裂天狗，不教饕餮蚀太阳。然后一钓连六鳌，瀛海东尽断鳌足，分排八极支穹窿。

再更十二万年元会穷，永永不弛扶桑弓。昆冈互古无毒爓，石寿得与天地同，我独弃掷无怨恫。
正月二十五日过真溪见桃花
程公许（宋代）

窈窕溪山狭径通，轻舆飞幰御东风。
倚天苍壁人烟外，也有桃花簇簇红。
出塞二首·其一
杨素（隋代）

漠南胡未空，汉将复临戎。
飞狐出塞北，碣石指辽东。
冠军临瀚出，长平翼大风。
云横虎落阵，气抱龙城虹。
横行万里外，胡运百年穷。
兵寝星芒落，战解月轮空。
严鐎息夜斗，骍角罢鸣弓。
北风嘶朔马，胡霜切塞鸿。
休明大道暨，幽荒日用同。
方就长安邸，来谒建章宫。
靡草
胡宏（宋代）

阴阳妙合互藏精，万物森然各有神。靡草露机坤是复，野龙交战指迷津。
和酬伯华
吕南公（宋代）

襄阳耆旧足高风，不识州城有德公。器业我应居众后，姓名今耻达宸聪。

文章末技知何用，衣食残年叹屡空。朋友赠言当儆戒，恨君虚美一篇中。
读半山诗
韩淲（宋代）

钟山投老漫寻诗，幽草闲花水满陂。步转暖风还尽日，坐因凉雨独移时。
评郑成功寓兵于农之法
江日升（清代）

创业农为本，安军食必先。讲求相寓意，海外有新田。
倦寻芳 和豁轩韵
林朝崧（清代）

我斟绿酒，卿倚红腔，且慢归去。小劫华严，牢落一般情绪。

耳畔琵琶胡语咽，何心金屋深深住。怨佳人甚东西沟水，便吟愁句。

看满目江山摇落，谁解吹红？再著霜树。绝代文章，落笔总惊风雨。

勾引梅梢春又到，多情莫叹才华误。燕巢倾，问乌衣寄身何处？
菊花诗四律 其二 献菊
丘逢甲（清代）

平生耻作呈身事，坐爱黄花淡不浓。何忍投人羞晚节，不妨供不借秋容。

飘零冷艳荆山璞，催送寒香古寺钟。云水半瓶花一束，梵天持取对芙蓉。
校书西衙枕上呈刘原朝
度正（宋代）

夜雨不肯晓，拥衾独长叹。
借问叹何为，嘿嘿终无言。
回风起相薄，万物无欢颜。
我心如古人，作诗歌岁寒。
九日閒居读陶诗有怀
吴泳（宋代）

天盖不住旋，日车不停驰。
西风下木叶，那复有静时。
造物尚尔劳，人生能无为。
我於大化中，纵浪何所羁。
倦则熟午睡，饥则爱晨炊。
既无大患及，亦无好爵縻。
但得长如此，乐焉复何疑。
春兴二首
王炎（宋代）

山远烟蒙树，汀回水啮沙。
云阴初解驳，春色已光华。
土润麦争秀，日蒸桃欲花。
杜门无可喜，鹊语误楂楂。
玩月吟寄友人 其一
文彦博（宋代）

桂魄腾车朱户深，琐寮珠箔夜沉沉。慵听北里吹竽燕，闲倚南楼拥鼻吟。

玉宇暗销红烛影，银床斜转碧桐阴。金瓶剩贮程乡酒，留待龙交满满斟。
宫词
胡仲弓（宋代）

通宵银烛影摇红，坐对孤鸾伴守宫。
空有妇人娇态在，眼儿薄媚怨春风。
闻息有变
罗公升（宋代）

斗粟将谁憾，关弓只自怜。
竟成瓜蔓摘，深愧棣华翩。
甘苦同三月，幽明冀百年。
衰宗更如此，愁绝古松烟。
秋日西园 其五
释道潜（宋代）

秋山夜来雨，云气朝尚昏。禅庭无来辙，但见落叶繁。

石室暗灯无，天容开霁痕。耳目思远适，旷然启曾轩。

长谣缓轻策，去去穷深源。方塘滟清流，凫雁静不喧。

时遭羲皇翁，容与谐笑言。邈然采真赏，岁晏谁与论。
仿昭代诸家体三十八首 三十七 陈黄门子龙 赠戍
王夫之（明代）

江潭瑶草不须生，自折疏麻送远行。九庙威灵元白日，四愁风雨有孤荣。

青编白简星光迥，大纛高牙落照倾。极目苍生悲海色，唯馀三学傲公卿。
代赵丞相作尚书挽诗三首
项安世（宋代）

剑阁重来日，瀛洲仅阅旬。
一从充保傅，五见易冬春。
作圣工夫久，膺图岁月新。
九重深悼处，早晚付经纶。
京城杂咏七首 其六
欧阳玄（元代）

京城走马听晨钟，我亦宵征仆兴慵。却忆江南春睡美，小楼攲枕听村舂。
江城子（重阳）
李处全（宋代）

一番风雨一番凉。炯秋光。又重阳。潇洒东篱，浑学汉宫妆。今日且须开口笑，花露＿，鬓云香。

泼醅新取淡鹅黄。趁幽芳。趣飞觞。落帽当时，□发少年狂。万事破除惟有此，尘外客，醉中乡。
山居杂诗九十首
曹勋（宋代）

前村有经社，香火讯屡通。
携朋闲步往，老人颜有童。
一杯苦涩茗，满塘蒲稗风。
笑顾纸上佛，何时供渠侬。
枯树
叶方霭（清代）

无复凌霄耸壑心，千寻落落卧幽岑。敢将荣悴争时代，独与岩流共古今。

纵使帆来难近汉，便教斫就不堪琴。南朝名士虽工赋，未解庄休意更深。
次韵王震
苏轼（宋代）

携文过我治平间，雾豹当时始一斑。
闻道吹嘘借余论，故教流落得生还。
清篇带月来霜夜，妙语先春发病颜。
诗酒暮年犹足用，竹木高会许时攀。
次韵张唐卿
张镃（宋代）

迩来衰鬓渐当箝，杖策投繻感壮年。
得失暮三朝必四，才能人百已难千。
顾形真是臞仙薄，琢句何堪大手腾。
纨袴纷纷能索我，劳君眼力世情边。
游淡岩 其一
曾丰（宋代）

混沌谁将窍凿穿，巨灵留巧与人传。坎中著脚疑无地，缺处回头却有天。

穴虎将风时出啸，渊龙挟雨夜归眠。瑶台琼室人难住，佛未来时必是仙。
狱平堂
李若水（宋代）

掌狱贵持平，万议不能破。
夫子乃名堂，无愧横案坐。
皇家美化醲，小人亦寡过。
朱墨傥余暇，不妨歌楚些。
本立藏主请赞
释智遇（宋代）

春山万叠，秋水一痕。
凛然风彩，何处求真。
大方出没兮全生全杀，丛林悱悱兮独角一麟。
次韵奉酬刘景文河上见寄
黄庭坚（宋代）

省中岑寂坐云窗，忽有归鸿拂建章。
珍重多情惟石友，琢磨佳句问潜郎。
遥怜部曲风沙里，不废平生翰墨场。
想见哦诗煮春茗，向人怀抱绝关防。
陪张燕公行郡竹篱
赵冬曦（唐代）

良臣乃国宝，麾守去承明。外户人无闭，浮江兽已行。

随来晋盗逸，民化蜀风清。郛郭从彝典，州闾荷德声。

小人投天涯，流落巴丘城。所赖中和作，优游凿与耕。
次韵奉和杨圣咨题李长者旧居
郭时亮（宋代）

李氏当年著佛书，此邦犹记旧居庐。因公寻访松生语，不识何人为守株。
大观闻喜宴六首
佚名（隋代）

我求懿德，耿然来思。
笾豆静嘉，式燕绥之。
温温其恭，莫不令德。
追琢其章，髦士攸宜。
句
刘筠（宋代）

鹤伴鸣琴公事晚，乌惊调角戍城秋。
寄定州许资政
彭汝砺（宋代）

中行耀师宠，北顾宽上忧。惠泽苏民瘵，威名闻鬼陬。

盐梅合调羹，帷幄聊运筹。中山想可见，更登城上楼。

清患在未形，患形其计难。父老不言兵，朝廷今久安。

贵侯弄丝竹，骑士矜绮纨。念念须预防，壮士心为寒。

非公能知微，何敢矢此言。
送雪峰殿主化灯油兼简临川道友
释居简（宋代）

沈沈古殿寒光射，金色同然无昼夜。万象森罗影现中，盲者还同覆盆下。

周禅见渠不瞥地，金色光中重按指。散作人间无尽灯，直下翻身光影里。

只今此话难藏覆，掉头径出烟萝去。不是临川旧赏音，此段风流与谁举。
军中寄潭府纪善杨应庚
管讷（明代）

奉使君初过武昌，从征我已上渠阳。鸡声风雨同为客，马首云山各异乡。

千里还家惊腊尽，百年依世幸身强。相思恐有平安字，好寄南来雁一行。
临江仙（坐悟）
刘辰翁（宋代）

我去就他甚易，他来认我良难。悟时到处是壶天。古诗寻一句，危坐看香烟。

金玉满堂不守，菁华岁月空迁。从今饱饭更安眠。丹经都不看，闲坐一千年。
长洲
赵嘏（唐代）

扁舟殊不系，浩荡路才分。范蠡湖中树，吴王苑外云。

悲心人望月，独夜雁离群。明发还驱马，关城见日曛。
夜雨暴至
陆游（宋代）

堂中虚窗雨气入，堂前丛竹雨声急；山童束縕走求火，屋漏惟愁打书湿。
秋风罢亚九千顷，此夕真成倾玉粒。
蹋歌作社约比邻，一饱今年可平揖。
元鲁侍亲还以凡今之人莫如兄弟赋诗送之 其七
邹浩（宋代）

詹何我师友，文行悬高名。天命岂易度，栖迟尚柴荆。

省定馀白昼，相与发大鸣。才进非故吾，从此难为兄。
廿九夜四鼓作
郑孝胥（清代）

冰簟银床暑未收，时看萤火坠高楼。明河尽向西南泻，一夜金风万斛秋。
蓦山溪 赠文登县骆守清
王哲（金朝）

守清守净。各各开明性。两两做修持，你个个、心头修省。虚虚修修，里面取炎凉，寻自在，觅逍遥，渐渐归禅定。教言教令。一一须当听。急急上高坡，便稳稳、寻他捷径。玄玄妙妙，子细认天衢，行得正，立来端，步步莲花并。
偈颂一百三十三首 其八十七
释居简（宋代）

透骨寒凝眼不开，阳和一点自何来。六年辛苦都休了，不悟明星是祸胎。
拟寒山寺 其二十四
释怀深（宋代）

有个聪明汉，家中五欲全。吃得肉已饱，来寻僧说禅。

心口自违背，佛祖望齐肩。不知有底急，平白要瞒天。
我昔题南庄壁
晁说之（宋代）

我昔柴门宜乐只，田园远近亦康哉。
花摇笠顶唱歌去，草塞瓶头沽酒来。
白叟披衣论甲子，青禽哺乳占莓苔。
岂期一日胡尘起，南北东山俱可哀。
陈少厓咏庭葵并干和之 其一
区元晋（明代）

寻杖休谈碧槛红，祇应培植探玄工。干从合并无凡态，蕊觉分舒有异容。

叶叶共倾心并赤，枝枝交映月轻胧。对花每忆天孙锦，巧售机云杼轴同。
罗春伯以吕居仁集寄似作诗为谢
喻良能（宋代）

平生子吕子，妙语总关心。
忽得诗三百，端胜书万金。
愔愔醒睡眼，炯炯净烦襟。
何以报嘉惠，空惭绿绮琴。
一丛花（再呈十二叔）
晁补之（宋代）

飞凫仙令气如虹。脱屐向尘笼。凌烟画像云台议，似眼前、百草春风。盏里圣贤，壶中天地，高兴更谁同。

应怀得隽大明宫。无事老冯公。玉山且向花间倒，任从笑、老入花丛。三径步余，一枝眠稳，心事付千钟。
伏夜苦暑神游四景意可清凉 其三 夜池花月
郭之奇（明代）

朱花夜池得月明，月照池心动花情。微风摇荡波上下，冰华玉花两相迎。

幽人独步临清影，回光入抱珠囧囧。池上时花艳百流，月中老桂香孤冷。
自潼口入襄阳道中值雨复霁
边贡（明代）

遥遥村舍起孤烟，暧暧斜光落暮川。行处秖疑身入画，别来应有梦相牵。

沙边古柳双栖鹭，石上轻蓑一钓船。趋府不愁江路黑，碧山萝月已娟娟。
寓言
刘克庄（宋代）

赤肉团终当败坏，臭皮袋死尚贪痴。
生憎铜镜催白发，残着珠襦待赤眉。
高筑迷楼愁鬼瞰，多为疑冢怕人知。
吾评裸葬尤坚久，来往何曾挂一丝。
冯允南远贶佳作有舜律远相通之句因次韵寄之
范镇（宋代）

盛旦真明圣，平生伏至公。遭逢不世出，覆露与天同。

谅直诚多勉，谋猷愧罔功。后王明若日，夷夏庆同风。

喜气中兼外，欢谣北至东。敢图严密禁，擢处太清宫。

峻拔山形大，高明地望雄。起居无忘古，坐卧只思忠。

论乐嗟沦废，求音扣寂空。大和非隐伏，至理自穹崇。

暧昧幽还显，尊卑降复隆。使人思舞凤，如弋慕飞鸿。

世事安清谧，人心处正中。至醇当直诣，精义故旁通。

本自关瑶律，还须抚素桐。天材由圣作，物理要人穷。

往古为经始，来今是考终。云为极微妙，襟抱贮冲融。

敛聚阴阳气，窥观造化工。因君说乐事，诗咏照光虹。
挽王厚斋尚书 其二
牟巘（宋代）

开庆言容悦，咸淳奏直前。每逢时宰怒，自保哲人全。

垂世三千卷，归田二十年。汾亭有遗操，独拍泪潸然。
七布水
陈岩（宋代）

只缘雨过水倾崖，霍地冰帘数幅开。
始信人间真实相，尽从无始劫中来。
客有以茶易竹次韵
李正民（宋代）

琅玕黝璧两清虚，不比山阴鹅换书。花乳试烹应有味，龙孙新换未嫌疏。

轻身通气宜君饮，冒雪停霜称我居。斜曲短长休更问，森罗万象已如如。
国香（赋兰）
张炎（宋代）

空谷幽人。曳冰簪雾带，古色生春。结根未同萧艾，独抱孤贞。自分生涯淡薄，隐蓬蒿、甘老山林。风烟伴憔悴，冷落吴宫，草暗花深。

霁痕消蕙雪，向崖阴饮露，应是知心。所思何处，愁满楚水湘云。肯信遗芳千古，尚依依、泽畔行吟。香痕已成梦，短操谁弹，月冷瑶琴。
陕府铁牛
释景祥（宋代）

尾在黄河北，头枕黄河南。善财无鼻孔，依旧向南参。
同王子新陈世鸣徐伯元卫朝卿晚游燕子矶
欧大任（明代）

金尊开梵阁，皂盖俯芳洲。日落青山远，江寒白雪流。

楚云归浦晚，胡雁带边秋。为谢朱门客，将持宝剑游。
元宵薇山内弟
陈著（宋代）

一炉榾柮一镫寒，樽酒留连到夜阑。惟有冥心伤世变，谁开醉眼看狂澜。
促织歌
贾似道（宋代）

新虫调理要相当，残暑盆窝须近凉。
渐到秋深畏风冷，不宜频浴恐防伤。
养时盆罐须宽阔，下食依时要审详。
水食调匀蛩必旺，看时切莫对阳光。
水时并尽方堪鬭，不可伤饥患饱忙。
盆内土须蚯蚓粪，相宜盖为按阴阳。
如此宿虫无姤色，仍将宿水换新浆。
假如草叶供虫啮，齿软仍知牙更僵。
过笼窝罐安排固，行动提携总不妨。
酒后切忌将来看，壮气冲伤走跳狂。
误放橘橙充食物，食之虫腹反为殃。
安顿必须清净处，油烟熏损不刚强。
过期未鬭频频看，仍复收拾用意藏。
倘或打食口齿谩，必须医损按前方。
不察强弱当场鬭，必是曹输笑不良。
盖盆谨慎休留隙，免使奔逃意下流。
看取调养依斯谱，虫体无伤齿更刚。
堪怜一种清幽物，岁岁三秋声韵长
采桑女二首
王周（宋代）

渡水采桑归，蚕老催上机。扎扎得盈尺，轻素何人衣。

采桑知蚕饥，投梭惜夜迟。谁夸罗绮丛，新画学月眉。
次韵刘贡父省上示同会二首
苏辙（宋代）

流落江湖东复西，归来未洗足间泥。
偶随鹏翼培风上，时得衙间满袖携。
落笔逡巡看儤直，醉吟清绝许分题。
相望鲁卫虽兄弟，终畏邻封大国齐。
掖垣不复限东西，宾客来冲雾雨泥。
白酒黄封开潋滟，朱樱青笼落提携。
五花愧我连书判，三道高君免试题。
谁遣松蒿同一谷，凌云他日恐难齐。
题张若霭松竹鸣琴图
弘历（清代）

好鸟择枝鸣，良材特地生。大夫方磊落，君子绝逢迎。

比德成双美，因心秖一清。讵同庸史笔，花雀诩怡情。
雁来红
胡承珙（清代）

三年长剑倚天东，手种扶桑映日红。数遍园中閒草木，独将心事托飞鸿。
和黄立轩梅诗十首 其十
萧立之（宋代）

古今有许兴亡恨，出自煌煌入涸阴。惆怅雪花如席处，见梅时节又伤心。
鹧鸪天（春残）
赵长卿（宋代）

谡谡东风作雨寒。无言独自凭栏干。绿肥红瘦春归去，恨逼愁侵酒怎宽。

追往事，惜花残。残花往事总相关。风光台上伤心处，此意人休作等闲。
次韵公权子通唱酬诗四首 其一 春晚遣怀
朱长文（宋代）

春华急似晓天星，谁得年年鬓发青。露濯浅深枝上锦，风吹离合水中萍。

吟馀金谷香随步，书罢兰亭酒欲醒。拟把冽泉同一酌，为君林下洗寒瓶。
刘二十八自汝赴左冯涂经洛中相见联句
裴度（唐代）

不归丹掖去，铜竹漫云云。唯喜因过我，须知未贺君。

诗闻安石因，香见令公熏。欲首函关路，来披缑岭云。

貂蝉公独步，鸳鹭我同群。插羽先飞酒，交锋便战文。

镇嵩知表德，定鼎为铭勋。顾鄙容商洛，徵欢候汝坟。

频年多谑浪，此夕任喧纷。故态犹应在，行期未要闻。

游藩荣已久，捧袂惜将分。讵厌杯行疾，唯愁日向曛。

穷阴初莽苍，离思渐氤氲。残雪午桥岸，斜阳伊水濆。

上谟尊右掖，全略静东军。万顷徒称量，沧溟讵有垠。
初出金门寻王侍御不遇咏壁上鹦鹉
李白（唐代）

落羽辞金殿，孤鸣咤绣衣。
能言终见弃，还向陇西飞。
鹧鸪天·陆海蓬壶自有山
丘崈（宋代）

陆海蓬壶自有山。光风霁月未应慳。但将歌舞酬佳节，却信阴晴是等闲。

花照夜，烛烘盘。明年公更酒肠宽。奉陪黄伞传柑宴，莫忘红妆拥座欢。
陈使君生日二首 其一
周孚（宋代）

今时颍川守，往日太丘翁。已革因循弊，兼收抚字功。

民言方颂此，天意曲酬公。莫把彭篯比，恐非斟雉同。
诗赠宝应禅老溢公
强至（宋代）

或来丈室问师禅，师解临机示意筌。
云在虚空宁有碍，月当阴晦亦长圆。
更无馀事牵尘想，犹有能医结世缘。
瓶锡憧憧参祖学，几人垂老得林泉。
五忠咏 丞相李公
郑思肖（宋代）

大驾迢迢已北行，淮南犹守九州城。只谋渡海南归国，不意忘躯博得名。
八声甘州（吴编修解任）
吴编修（宋代）

系酒船、夜入古江楼，浑莫辨西东。叹从前眼底，一丁不识，四海曾空。老去休休莫莫，谁识旧元龙。尚解被襟去，赋大王雄。

回首演仙高处，问赤松无恙，舍子何从。便不然学稼，犹有相牛翁。小婆娑、东家故舍，也著侬、四下二之中。芗州外，溪风山月，鸥鹭盟同。
题画
丁鹤年（元代）

江树青红江草黄，好山不断楚天长。
云中楼观无人住，只有秋声送夕阳。
题郭主簿模摩诘本辋川图卷 其五 鹿柴
杨敬德（元代）

崖蹙石林稠，谷静山泉响。麇麚囿其间，攸伏息下上。
梅 其五
韩淲（宋代）

繁花高树最宜晴，细雨横枝亦奈阴。色薄半开都有态，香浓初谢转伤情。

水边却恨无多子，山嘴尤怜太瘦生。驿使折来春信早，单于吹罢角声清。
除夜代送倪签判
黄裳（宋代）

北风吹雪抹潮头，待过东南第一州。去客情生来客梦，隔年灯照隔江愁。

玉皇谪吏行当复，金阙除书即便收。言简气清终有用，卧龙山下自难留。
游长安诸寺联句。崇仁坊资圣寺。诸画联句（柏梁体）
段成式（唐代）

吴生画勇矛戟攒， ——段成式

出变奇势千万端。 ——张希复

苍苍鬼怪层壁宽， ——郑符

睹之忽忽毛发寒。 ——段成式

棱伽之力所疲殚， ——段成式

李真周昉优劣难。 ——郑符

活禽生卉推边鸾， ——段成式

花房嫩彩犹未干。 ——张希复

韩干变态如激湍， ——郑符

惜哉壁画世未殚。 ——段成式

后人新画何汗漫。 ——张希复
炼虚歌
李道纯（元代）

为仙为佛与为儒，三教单传一个虚。亘古亘今超越者，悉由虚个做工夫。

学仙虚静为丹旨，学佛潜虚禅已矣。扣予学圣事如何，虚中无我明天理。

道体虚空妙莫穷，乾坤虚运气圆融。阴阳造化虚推荡，人若潜虚尽变通。

还丹妙在虚无谷，下手致虚守静笃。虚极又虚元气凝，静中又静阳来复。

虚心实腹道之基，不昧虚灵采药时。虚己应机真日用，太虚同体丈夫儿。

采铅虚静无作为，进火以虚为橐籥。抽添加减总由虚，粉碎虚空成大觉。

究竟道冲而用之，解纷剉锐要兼持。和光混俗忘人我，象帝之先只自知。

无画以前焉有卦，乾乾非上坤非下。中间一点至虚灵，八面玲珑无缝罅。

四边固密剔浑沦，个是中虚玄牝门。若向不虚虚内用，自然阖辟应乾坤。

玄牝门开功则极，神从此出从此入。出出入入复还虚，平地一声春霹雳。

霹雳震时天地开，虚中迸出一轮来。圆陀陀地光明大，无欠无馀照竹斋。

竹斋主人大奇特，细把将来应时物。虚个安神虚个行，发言阐露虚消息。

虚至无虚绝百非，潜虚天地悉皆归。虚心直节青青竹，个是炼虚第一机。
赠张听声 其二
晁公溯（宋代）

论士平生妙入神，是谁无此耳轮囷。唤钟作瓮皆堪笑，自是渠侬听不真。
雨止奉送制置侍郎王公
李处权（宋代）

已晴云气却濛濛，坐见前山没半峰。
报道名卿谒丞相，不须行雨借蛟龙。
春暮得陈周书书却寄
黎玉书（明代）

江乡烟月暂徘徊，春尽杨花几度开。白鹿山中劳别梦，仙羊城上带书来。

拂衣寒色过蓬鬓，顾影离情别酒杯。一字逢人难寄汝，薜萝容易为君裁。
同士特似表过中峰饯似宗
李处权（宋代）

旧好崔亭伯，新交阮仲容。
招攜来白水，祖饯过中峰。
谷暖芊芊树，云深杳杳钟。
兵戈一分袂，惆怅几时逢。
咏镜诗
高爽（南北朝）

初上凤凰墀。此镜照蛾眉。言照长相守。不照长相思。

虚心会不采。贞明空自欺。无言故新期。
酹江月 次李寿卿侍西轩先生九日赏菊
蒲道源（元代）

暮秋天气，似堪悲、还有一般堪悦。憔悴黄花风露底，香韵自能招客。手当红牙，觞飞急羽，且为酬佳节。龙山依旧，不知谁是豪杰。我爱隐士风流，就开三径，欲往无能得。万事会须论一醉，非我非人非物。座上狂歌，尊前起舞，待向醒时说。傲霜枝在，莫教空老寒色。
江南五首
刘克庄（宋代）

身是假皇帝，国由内太师。
伪朝旧宫殿，历历有遗基。
再次韵十首
陈造（宋代）

客舍无佳晤，君来肯小留。
衣穿从见肘，赋好似登楼。
论世聊扪舌，输棋不计筹。
明窗坐方稳，寒日为谁遒。
与苏运使诩四首 其四
赵蕃（宋代）

草木日摇落，道路方阻长。丰年米故贱，逆旅钱自荒。

暝宿村舍烟，朝行板桥霜。岂不愿息肩，于此增徬徨。
奉和初春幸太平公主南庄应制
苏颋（唐代）

主第山门起灞川，宸游风景入初年。凤凰楼下交天仗，

乌鹊桥头敞御筵。往往花间逢彩石，时时竹里见红泉。

今朝扈跸平阳馆，不羡乘槎云汉边。
题涪州石鱼
杨郡守（宋代）

邀客西津上，观鱼出水初。
长江多巨石，此地近仙居。
所记皆名笔，为祥旧□书。
丰年知有验，遗秉利将舒。
戏草春波静，双鳞乐意徐。
不才叨郡寄，燕喜愧萧疏。
青玉案·小篷又泛曾行路
李之仪（宋代）

小篷又泛曾行路。这身世、如何去。去了还来知几度。多情山色，有情江水，笑我归无处。

夕阳杳杳还催暮。练净空吟谢郎句。试祷波神应见许。帆开风转，事谐心遂，直到明年雨。
舟中
苏泂（宋代）

夜色随人上小舟，舟中欹枕梦悠悠。
桡歌听得偏幽怨，不觉天明到越州。
笺年老逢春八首·自知一赏有分付
邵雍（宋代）

笺云：群卉争妍处，奇花独异时，
东君深意思，亦恐要人知。
天台书事十三首
曹勋（宋代）

南窗面日北窗寒，终日南窗体甚安。
向道老来惟倦坐，看销一缕篆烟残。
斋中读书
宋庠（宋代）

藤箧纷披拥蠹筠，日开黄卷代谈宾。
一经皓首心非悔，枉是无言对斲轮。
送人归旧隐
释智圆（宋代）

要地慵投刺，刚肠耻折腰。
旧山归兴切，残日去程遥。
大野明残烧，空江响落潮。
到时云树下，静听厌悬瓢。
按田南乡夜过翁岭
许景衡（宋代）

斗禄折腰方自勉，敢叹尘沙长满眼。平田细路苦萦纡，尽日肩满在香篆。

簿书告办裁知返，落日在山山路远。荆榛蔽塞虎纵横，僮仆相呼无处遁。

山下人家早闭门，疏篱灯火自黄昏。杯盘四座还相语，犹有行人过别村。
题刘宪副翠竹山房手卷 其一
朱浙（明代）

世人见竹不解爱，自是参差自得时。地近尖星谁是宅，溪环碧玉此君宜。

乾坤独禀清虚操，霜霰群芳剥落时。遥指关山何处是，临风洒翰寄新诗。
偈颂十二首
释道璨（宋代）

释迦弥勒是他奴，二十年来心胆粗。
甘与魔王为眷属，休将恶语张荼糊。
又上梁丞相寿口号十首 其一
许及之（宋代）

恭惟炎运恰中天，间气真成五百年。以舜继尧方诞圣，维申及甫即生贤。
百字令 释宗
王玠（宋代）

真宗顿悟，理幽微、了了无言可说。旷劫至今全体具，湛寂元无生灭。

拂尘拈花，穿衣吃饭，觌面分明泄。头头皆是，何须特地差别。

为言向上家风，纤锋快利，透石刚如铁。三界圆通无所住，随处应机明彻。

芥纳须弥，珠含罔象，朗耀悬秋月。寸丝不挂，即同诸佛齐列。
题放翁像二首
刘克庄（宋代）

诗倍太白子美，年高辕固伏生。
却鹤膝枝身健，读蝇头书眼明。
颂古六首 其三
释咸杰（宋代）

一桡劈脑没遮拦，大海波涛彻底乾。尽谓单传并直指，谁知总被祖师谩。
入书室东垣有神光自几案出三首
罗公升（宋代）

江海东南泻，日月西北倾。
天地岂不仁，作此大不平。
遂使宇宙内，千载拿甲兵。
人间勿设险，设险招战争。
赠舒片云
文天祥（宋代）

麻源谪仙人，嘘呵成阴阳。
向来怀袖间，冉冉天孙裳。
一夕大雷怀，六丁下取将。
仙人乘风来帝乡，又从肤寸起飞扬。
仙术亦如此，天机神翕张。
有时行浑天，周游十三万里强。
往来仙驭不可韁，正恐问命人，望气蓬莱隔渺茫。
茉莉花二首 其一
李纲（宋代）

泠艳幽芳雪不如，佳名初见贝多书。南人浑作寻常看，曾侍君王白玉除。
洞霄宫怀古 其二
钱一清（清代）

邓志喜时出，陈君锓板勤。地灵原首望，天柱更三分。

没骨难寻箬，无心且看云。大丹如易与，妙道不传文。
与友人会宿城中
贾似道（宋代）

江湖相隔久，不料宿京城。
终夜同谈笑，对床如弟兄。
湿萤飞复落，残烛灭不明。
此去仍多事，重期未必成。
春日久阴孤坐无聊写此寓怀
朱诚泳（明代）

青阳郁未舒，开轩坐独冷。阴风中夜吹，迟日黯晴影。

红芳半消歇，青苔生露井。云幕山光微，林邃鸟声静。

兀坐寂无聊，居然厌尘境。谅惟高世人，焉能惜光景。

道德日已负，素怀徒耿耿。
鬭法八条
贾似道（宋代）

比头比项比身材，若大分毫便拆开。
尾短更兼须又秃，强将他鬭不担财。
凤凰台上忆吹箫 题桃花人面图
俞庆曾（清代）

仙梦迷离，春光依旧，刘郎前度重来。剩小桃无语，嫩蕊偷开。

一抹胭脂点水，算当时、镜里红腮。临风态，教人回首，枉自疑猜。

徘徊。成阴绿叶，怜往日匆匆，车走轻雷。望巫山云杳，何处天台。

一幅生绡留影，花醉露人立苍苔。凝眸看，错疑弄波，罗袜新裁。
奉和真宗御製后苑杂花海棠
晏殊（宋代）

太液波才绿，灵和絮未飘。
霞文光启旦，珠琲密封条。
积润涵仙露，浓英夺海绡。
九阳资造化，天意属乔繇。
题苏小小墓
张祜（唐代）

漠漠穷尘地，萧萧古树林。
脸浓花自发，眉恨柳长深。
夜月人何待，春风鸟为吟。
不知谁共穴，徒愿结同心。
咏史诗。河梁
胡曾（唐代）

汉家英杰出皇都，携手河梁话入胡。

不是子卿全大节，也应低首拜单于。
中塔悟空禅院
王蔺（宋代）

富贵危机岂独今，且从麋鹿逐山林。
只惭莫报君恩重，敢废惓惓畎亩心。
赠羽林将军（一作江上逢王将军）
李郢（唐代）

虬须憔悴羽林郎，曾入甘泉侍武皇。雕没夜云知御苑，

马随仙仗识天香。五湖归去孤舟月，六国平来两鬓霜。

唯有桓伊江上笛，卧吹三弄送残阳。
和邱仙根山长元韵
唐赞衮（清代）

春风桃李簇花开，云海身亲洗眼来。衣钵师传钦硕学，始知岩邑有澹台。
句
杨蟠（宋代）

三峡江声流笔下，六朝山影满樽前。
芙蓉
郑刚中（宋代）

池边几簇木芙蓉，浥露棲烟花更浓。
地有鲜鲜金菊对，赏时莫惜醉千钟。
送顾圣之游楚时余将往金陵三首 其一
卢楠（明代）

春山送行子，春草惜离觞。不尽孤云意，徘徊古道傍。

望望荆门晓，悠悠郢树苍。此中满高咏，迟尔寄江乡。
正旦呈诸僚友
张伯玉（宋代）

拂雾酴酥酒满巡，越山如鬣水如鳞。
日边虽望龙庭远，海上初传凤历新。
好景融融来破雪，和风细细欲黏人。
莫言老守无心计，排比宾僚醉过春。
宿水西客馆呈二陈助教
徐贲（元代）

野性从前与世违，那堪习懒又多时。忽来郭里闻钟鼓，始信山中卧起迟。
寄二孙·扆
陈造（宋代）

阿泰幼傥砀，势若泛驾马。
暂别已束发，折节殊曩者。
诵书口澜已，昼夜曾不舍。
课肯犯雪供，笔亦挥汗把。
才地校优劣，不在阿儒下。
平时於方兄，眇视真土苴。
念翁少年日，为学不余暇。
混俗类疎放，秉心乃儒雅。
儿今颇肖吾，解笑时苟且。
师匠求有余，好书不外假。
缅怀萤雪边，力倍功更寡。
可用吾季孟，直辈古班贾。
次韵虞章
张纲（宋代）

轨道无停辙，枫林难尽柯。人生百年间，疾若下走坡。

何为行役苦，况乃忧患多。渊明颇解事，舍浊扬清波。

九原骨已朽，万古名不磨。念我独窘束，处世随唯阿。

尘埃眼中满，岁月马上过。不作鸡肋弃，尚扣牛角歌。

正赖良友朋，诗句陶天和。涓涓吐微溜，浩浩供洪河。

三篇怯大手，未陈先倒戈。借问菊坡游，颇亦狂醉么。

独不饮公荣，冷面看红酡。欲赋无好语，书怀愧阴何。
水调歌头 其二
聂树楷（清代）

一片香雪海，万树古梅花。出城北四十里，云是退翁家。

时挈逋仙鹤子，或在浩然驴背，人作画图夸。髯鬓间苍黑、巾辐任欹斜。

韬剑匣，敛棋局，屏筝琶。问翁作么消遣，诗酒是生涯。

吟罢苍茫独立，饮罢诙嘲杂出，尽足送年华。偶拾少陵橡，不卖邵平瓜。
答外
龙辅（宋代）

金徽只自秘，玉匣不曾开。
梅花难独弄，袖手待郎来。
至日荷李常侍过郊居
熊孺登（唐代）

贱子守柴荆，谁人记姓名。风云千骑降，草木一阳生。

礼异江河动，欢殊里巷惊。称觞容侍坐，看竹许同行。

遇觉沧溟浅，恩疑太岳轻。尽搜天地物，无谕此时情。
盈川旧县
陆律（宋代）

兹地舟行数，怀人思惘然。
盈川经此日，流水自唐年。
废邑丛春草，荒山入暮烟。
昔贤不可作，开笥读遗编。
楚竹吟酬卢虔端公见和湘弦怨
孟郊（唐代）

握中有新声，楚竹人未闻。识音者谓谁，清夜吹赠君。

昔为潇湘引，曾动潇湘云。一叫凤改听，再惊鹤失群。

江花匪秋落，山日当昼曛。众浊响杂沓，孤清思氛氲。

欲知怨有形，愿向明月分。一掬灵均泪，千年湘水文。
西江月 秋蝶。同紫蘩张姊作
沈纕（清代）

谢逸诗情枉费，滕王粉本空夸。东邻飞过又西家。

一段幽情难东。

昔日曾栖芳草，而今独采疏花。不知曾否悟南华。

真个蘧蘧欲化。
挽俞克晦丈二首
赵蕃（宋代）

忆昨陈平相，乡闾例荐延。
蓬山渝奏墨，岩邑漫铨员。
祠馆归求志，周行数选贤。
那知终不偶，幕府遂终焉。
题姑苏豹隐堂
梅尧臣（宋代）

青山崔巍藏古基，文豹不见空断碑。
华堂重构犹隐雾，地今易主还好奇。
欲邀明月一去饮，常娥将悔出海迟。
鸡边少年意气在，来往只借白鹿骑。
自称山人具肴酒，酒酣请我留此辞。
谪仙坟近何可问，当日无咏亦所疑。
垤鹳
守仁（明代）

垤鹳何翩翩，颇与鹤同类。秦人罗致之，怜爱无不至。

固无警露姿，实有乘轩贵。羽毛已鲜泽，习性亦骄恣。

秦人既鹤呼，鹳亦鹤自谓。忽逢浮丘伯，借之乘谒帝。

长鸣玉陛前，帝怪鹳音异。敕令击杀之，下充膳夫馈。

浮丘报秦人，秦人方自愧。为诫畜禽家，畜禽辩真伪。
和仰菴池上梅韵
王柏（宋代）

窗外梅兄不可无，山人一见两眉舒。
江头千树应难得，池上数根宜有余。
蟾魄浮香无定相，虬枝压水可常居。
只愁疎影翻多事，一片清光不得虚。
送一初讲经还京师奉诏住天禧寺
释宗泐（明代）

凤城夜来雨，南风生绿槐。良友舍我去，老怀谁与开。

晨鸡戒蓐食，使者行相催。空馀淮甸月，长照讲经台。

中都寡名缁，有此万人特。问法常满堂，白日无虚席。

去留系重轻，山川为改色。风雨旧房前，萧条芳草积。

相知二十年，相见辄倾倒。平生江海游，如此眼中少。

白首送归情，何以写怀抱。晓日幽林中，和鸣有黄鸟。
和子思弟韵寿母
许月卿（宋代）

劣相谁知此老天，瑶池专遣雪当筵。
开花敬上夫人寿，列树无非西子妍。
松学妙龄施粉点，鹤迷归路认莲船。
水晶世界琼梅阁，肯道人间不是仙。
宋。借南苑
孙元晏（唐代）

人主词应不偶然，几人曾说笑掀天。

不知南苑今何在，借与张公三百年。
潇湘夜雨
王之道（宋代）

短篷暮舣湘江宿，坐见江豚起还伏。
忽然气作浪山来，一夜雨声如决渎。
凄凄寒气欲相侵，灯火青荧更向深。
床头有酒且径醉，免使万虑萦吾心。
天游以前韵赋雪诗走笔和
葛立方（宋代）

剪水飞花下玉墀，驼裘忍冻一窥之。
寒侵凿落豪呼酒，冰合陶泓懒赋诗。
嵩岭齐腰缘个事，剡溪鼓棹欲何规。
唯欣嗣岁千仓积，玉烛调和运四时。
钱君倚夫人仙源郡君挽词
李之仪（宋代）

春生复秋落，物物犹帝力。哀哉劬劳恩，甘藟至诚实。

棘心咏诗人，常恐一旦失。何乃不我报，皎皎如白日。

痛哉胡为生，每念气填臆。仰君犹长庚，华发萃众德。

岁时捧金樽，门户几万石。常云我有子，未易先尺璧。

伯仁非碌碌，到此辄自惑。庶几德有相，睥睨莫我逼。

颇闻君有言，既跌不见谪。李杜苟齐名，死且不足惜。

孰不斯言愧，谓君寿无极。岂知属纩书，何为在吾侧。

堂堂古益友，千载同此室。撼铎倘能参，我泪不虚滴。
初出大江移泊别浦
陈杰（宋代）

水宿乍移浦，客程初望乡。
江涵鸥梦阔，天入雁愁长。
汉月关山白，淮云草树苍。
东游何限意，搔首听鸣榔。
送曾执初知嘉定州
顾清（明代）

都亭杨柳秋来短，独采黄花映别觞。五马双旌万馀里，西风随处挹清香。
饮少
仇远（元代）

此中无他肠，饮少乃辄醉。
眼眩力不支，便欲投床睡。
顿空名利心，愿弃人间事。
渊时千载上，当复知我意。
追和本寺第五代南海珠和尚和永明禅师山居诗二首 其二
释道超（明代）

山峦青翠瑞云浓，云散天清处处通。此际安居千日会，昔时曾坐九年功。

庭前月朗通宵白，窗外花开满树红。众鸟衔花无觅处，牛头一祖是真融。
新荷叶（金陵府会鼓子词）
侯置（宋代）

柳幄飞绵，风池暖泛新萍。燕垒泥香，玉麟堂外春深。晴云丽日，花浓处、蜂蝶纷纷。偿春一醉，管弦声里欢声。

况是清时，锦衣重到台城。故国江山，向人依旧多情。趁闲行乐，休辜负、冶叶繁英。彤庭归觐，恁时难驻前旌。
冬雪呈太守张嵇仲 其一
李弥逊（宋代）

夜气凝空作暮寒，平明积雪欲藏山。定知连腊连三白，已喜先春见一斑。

神力巧将人意改，物华阴逐岁功还。忧民太守铃斋暇，想对壶觞正解颜。
句
释尚颜（宋代）

海岛和涛望。一十二三年。
山僧带雪期。
老人命赋家庭双头牡丹
项安世（宋代）

只与酴醾话独醒，不随桃李竞时名。
人怜国色无花对，天与风时并蒂生。
两两鹤红思并翥，双双鹿紫待齐鸣。
冲天食野方多庆，尽是仙翁手种成。
行者德山改名德止
释心月（宋代）

吾宗一德山，天下同仰企。
寥寥数百年，清风来未已。
汝名今与同，初非犯其讳。
人前一呼唤，不觉耸众耳。
易以艮为山，辞以艮为止。
宜将止易山，只移一画子。
吾当尊前贤，不得不如此。
送元声弟赴水阳监镇
楼钥（宋代）

吾翁积德厚，九子官其六。
不幸失三人。孤嫠纷在目。
三弟尚白丁，升沉犹未卜。
吾人扶门户，参立如鼎足。
脱死忧患余，偏亲须水菽。
阿连先著鞭，去去长江曲。
弱冠承赏延，十载荷衣绿。
閒关困家食，才就五斗粟。
要知官无卑，豪发当畏肃。
督耕两大圩，受输十万斛。
处之诚未易，勉旃直自勗。
执别动万感，酌酒再三祝。
吾子素解事，涉世要未熟。
意行须揆理，言轻恐招辱。
王事究一心，言玷复三复。
细行累大德，阴财损阳禄。
岂惟赠尔言，余亦每自恧。
公余稍有暇，更取故书读。
行矣更自爱，家声要人续。
次韵梦得见示长篇
洪迈（宋代）

雉驯不因媒，鸠暖自呼妇。
诗成桃李阴，知是霹雳手。
簿书我亦厌，丘壑渠自有。
却怜支离疏，饱食得薪槱。
俗夫尝世味，甘苦半哕呕。
知公超然处，心迹两无垢。
愁阴老芳物，虫鸟故相诱。
浪蕋费收拾，柔条可结揉。
岂无我辈人，一醉开笑口。
那知市门底，客倦枕两肘。
眼高可人稀，命蹇亨运偶。
平生愿热鞭，见谓余小友。
细观岂弟心，宜在帝左右。
却来尘埃中，寂寞对五柳。
鷇音藏鹄羽，正待荆鸡剖。
学政容窥谱，问字当载酒。
虚名翻误梦，恐坐箕与斗。
方诗终不称，永愧赋琼玖。
喻工部追和王詹事游东坡十一绝亦次韵 其一
许及之（宋代）

宇宙声名宇宙容，岂无湖海著元龙。黄州诗兴椎轮耳，诗到儋州兴更浓。
早春呈水部张十八员外
韩愈（唐代）

天街小雨润如酥，草色遥看近却无。
最是一年春好处，绝胜烟柳满皇都。
禅居
守常（元代）

晓风飘磬远，
暮雪入廊深。
念[1]载禅房宿，
慇懃[2]自洗心。
和范景仁王景彝殿中杂题三十八首并次韵其二
梅尧臣（宋代）

前日宫醪赐玉尊，今朝持果小黄门。
乾桃熏李非时物，置案盈盘不次恩。
投以赤心思武帝，握同玄璧咏刘琨。
尝闻食奠陈王业，知是豳公几世孙。
秋海棠用渔洋山人秋柳四首韵 其三
何佩芬（清代）

桃花双颊映珠衣，梦醒华清事已非。三径凉生莺燕少，一庭香蕴蝶蜂稀。

夕阳屋角红疑滴，细雨墙根翠欲飞。斜倚画阑娇不语，幽情应与世相违。
杨氏园亭饯别谢榛二首 其一
宗臣（明代）

名园开绮凌，芳榭停轩车。飞盖凌青云，冉冉振华裾。

尊酒以斟凌，礼馔来中厨。秦筝奏我旁，吴歌惨不舒。

借问远行子，离思竟何如。倦此燕山游，去彼漳河居。

南北各万里，伫望沾裳衣。
虞美人 忆素芝，用纳兰韵
曹景芝（清代）

罡风吹起名花散。寂寞怜长叹。者番惨别总无因。未识此生何处、再相亲。

昨宵梦里何曾至。难寄相思字。些些往事费思量。且倚红栏独自、看斜阳。
感叹二首 其二
李觏（宋代）

得志万罪消，失志百丑生。谁云王路宽，枯槁不敢行。

出言到口角，缩舌悔恨并。自省犹若此，况乃蚩蚩氓。

故知当今贤，未有非簪缨。
题周子洁募葬徐俟斋启卷子
郑孝胥（清代）

昭法死空山，其志诚皎洁。毕生绝交游，仅得全名节。

世士不能穷，无论蓄内热。小人偶作缘，宛转缁已涅。

置身清浊间，时名那可窃。吾党二三子，内讼庶不屑。
送刁景纯归京口
王存（宋代）

因公东还辄悲咤，重厚士风须长者。少年流辈轻老人，去矣唐山旧林下。
渔歌子 锦湖四时渔歌四首 其一
王士禄（清代）

雪霁冰澌水漫流。鲁陂春涨绕矶头。携短棹，纵扁舟。

逐鹭徵凫下远洲。
湖南江西道中十首
刘克庄（宋代）

茫茫衰草与云平，斗气千年不复明。
惟有多情篷上月，相随客子过丰城。
刘子愿山居
赵汝鐩（宋代）

般向山边住，萧然茅数椽。
平塘印星斗，深谷剩风烟。
老不离书卷，贫谁乞酒钱。
莫言无管待，频取好茶煎。
古田县
洪炎（宋代）

勾吴于越通舟车，南走瓯闽城百馀。凿山架桥穷奥区，班春不行犹一墟。

此邦自与桃源并，不能深藏即人境。五百年间阅战争，淳朴散尽狙诈生。
和元京兄赋蘋花
孙岩（宋代）

一春观物眼，红紫厌缤纷。此水浮明玉，何人剪白云。

惠风游汉女，吉日礼湘君。地僻应无是，留花混藻芹。
送李守
徐积（宋代）

莫说真州南畔路，楚望亭南路已遥。只可寄声来见问，更难折简去相招。

船头何处逢秋水，山下谁家把酒瓢。且趁潮行急摇橹，到江州后更无潮。
读退之李花诗
杨万里（宋代）

近红暮看失燕支，远白宵明雪色奇。
花不见桃惟见李，一生不晓退之诗。
广津门东马上
贺铸（宋代）

津头落帆鼓，薄暮尚蓬冬。
疑是秦淮口，扁舟醉梦中。
不堪隋岸北，尘土一鞭风。
传语端能否，伯劳飞自东。
下岩
李壁（宋代）

破晓樯竿插钓矶，一生几度扣禅扉。
心如尊者岩中定，身比涪翁僰道归。
阅世云藤那解老，近人空翠欲成围。
只怜岁晚龙方卧，不放银涛百尺飞。
眼儿媚（春愁）
陈亮（宋代）

试灯天气又春来，难说是情怀。寂寥聊似、扬州何逊，不为江梅。

扶头酒醒炉香灺，心绪未全灰。愁人最是，黄昏前后、烟雨楼台。
鹭
潘柽（宋代）

银潢何限鹊查查，看得桥成度宝车。如许风标无用处，年年分占水荭花。
己卯岁值冻阻归有作
齐己（唐代）

河冰连地冻，朔气压春寒。开户思归远，出门移步难。

湖云黏雁重，庙树刮风干。坐看孤灯焰，微微向晓残。
杂曲歌辞。少年行三首
贯休（唐代）

锦衣鲜华手擎鹘，闲行气貌多轻忽。

稼穑艰难总不知，五帝三皇是何物。

自拳五色球，迸入他人宅。却捉苍头奴，玉鞭打一百。

面白如削玉，猖狂曲江曲。马上黄金鞍，适来新赌得。
过裴舍人故居
刘长卿（唐代）

惨惨天寒独掩扃，纷纷黄叶满空庭。
孤坟何处依山木，百口无家学水萍。
篱花犹及重阳发，玲笛那堪落日听。
书幌无人长不卷，秋来芳草自为萤。
太守生辰四首以受天百禄为韵 其四
刘一止（宋代）

龙门映当代，开阖踵前躅。自笑牛马走，老矣恋寸禄。

染指睨列鼎，炙手借馀燠。但恐飞诏来，沙头理行轴。
永嘉赠别
陈陶（唐代）

芳草温阳客，归心浙水西。临风青桂楫，几日白蘋溪。
贾鹿泉屡约一出小诗代行十首 其四
陈杰（宋代）

兵前创建教条新，鞍马丛中玉雪身。揭起先牌一廉字，十州草木亦回春。
句
谢绛（宋代）

秋波下南浦，晓气望西山。
孙君瘦梅为女芳祖述小螺盦病榻忆语题词 其一
许传霈（清代）

惆怅昙花见，尘寰十九春。青莲惊旧梦，紫玉悟前身。

绝笔秦娥曲，招魂洛浦神。绿杨灯影外，閒煞白头人。
经梧州
宋之问（唐代）

南国无霜霰，连年见物华。
青林暗换叶，红蕊续开花。
春去闻山鸟，秋来见海槎。
流芳虽可悦，会自泣长沙。
浴日亭（在南海庙前。）
苏轼（宋代）

剑气峥嵘夜插天，瑞光明灭到黄湾。
坐看旸谷浮金晕，遥想钱塘涌雪山。
已觉苍凉苏病骨，更烦沆瀣洗衰颜。
忽惊鸟动行人起，飞上千峰紫翠间。
以采菊东篱下悠然见南山为韵赋十首
方回（元代）

生者不聊生，死者已鬼录。
死视生或优，冥默谢耻辱。
侧闻田野间，十人九饥腹。
奈何值狼贪，尚欲肆荼毒。
客去醉眼冷，独坐数残菊。
次韵洪景卢编修省中红梅
王十朋（宋代）

不为怕寒贪睡迟，东君妙意端可知。雪英零落眼界寂，放此孤瘦红南枝。

蓬莱更向逸远地，草木宁有夭饶姿。冰容戏作桃杏色，醉脸雅与神仙宜。

江兄蜡友已前辈，黄生后出非同时。丹心独与劲节侣，疏影共浸清涟漪。

骚人相顾最不恶，何用车马纷蚩蚩。典衣莫惜共携酒，对华一展思乡眉。
紫极观二首
韩元吉（宋代）

杨柳花飞杏子新，园林无地可留春。
却寻风雨江边路，惭愧烟霞物外人。
将至兴济望运河帆影
王玮庆（清代）

竿影如林立，湾环野渡横。帆从村畔转，水绕地中行。

风静千艘稳，波澄两岸平。我来缘乞米，又复向春明。
放猿
吉师老（唐代）

放尔千山万水身，野泉晴树好为邻。

啼时莫近潇湘岸，明月孤舟有旅人。
烟雨馆立冬前一日
葛绍体（宋代）

已过重阳种菊花，留连秋色带霜华。
休言明日朔风起，肠断天涯人怀家。
舟泊垂虹桥重翻吴江闺秀诗有感
徐昭华（清代）

吴江之水春泱泱，水边曾蘸青螺香。我寻黛影不得见，对此绿波空断肠。

残星点点障轻雾，左妹金闺在何处？雉堞连墙有蔽亏，渔舟荡桨空来去。

茭花菰叶满江浮，画烛银缸彻夜游。曲渚流霞漾金钱，碧天清露洒琼楼。

一时吟咏出花下，百尺天孙锦云絓。相隔风光知几春，教人宛转怀长夜。

十幅蒲帆五两风，长桥犹跨旧城东。美人不在桥边住，盼作春天一段红。
升堂颂古五十二首 其四十七
释怀深（宋代）

祖师心印没多般，悟得无劳指一弹。剔起眉毛如不荐，春风依旧著人寒。
夜雨有感
陆游（宋代）

北风吹雨暗江郊，十月僧庐旋补茆。
病马敢希三品料，惊禽聊借一枝巢。
少时诸老争求识，晚岁殊方罕定交。
闭户不妨新得趣，丹经盈箧手亲抄。
荀彧
卫宗武（宋代）

曹公初见奇，直以子房许。
制胜算无遗，斃袁而诛吕。
意见稍有乖，几欲置鼎俎。
朝端存正论，九锡胡不取。
本安固难依，奸雄恶可辅。
初年歼击德宜，继又族文举。
嗜杀其如斯，大夫可以去。
见几奚不早，一死昧所处。
既不为夷齐，又不为伊吕。
徒抱忠贞心，遗憾亘千古。
剔银灯·帘下风光自足
毛滂（宋代）

帘下风光自足。春到席间屏曲。瑶瓮酥融，羽觞蚁闹，花映酃湖瑶绿。汨罗愁独。又何似、红围翠簇。聚散悲欢箭速。不易一杯相属。频剔银灯，别听牙板，尚有龙膏堪续。罗熏绣馥。锦瑟畔、低迷醉玉。
题尤延之右司遂初堂二首
杨万里（宋代）

诗瘦山如瘦，人遐室更遐。
荒林庾信宅，古木谢敷家。
医国君臣药，逃名子母瓜。
只愁归未得，绿却白鸥沙。
始生之日黎明以职事出郊
喻良能（宋代）

征鞍随晓色，重露湿衣巾。
谁谓悬弧日，翻为执辔辰。
野花工笑客，啼鸟故窥人。
呼酒浇孤闷，何心作好春。
为俞生初诞子作二首 其一
卢龙云（明代）

海日当长至，门弧应瑞开。凤雏宁世出，龙种自天才。

窦苑方称桂，王家旧植槐。登筵多玉果，任醉酒千杯。
拟大明铙歌曲十八首 其十四 升面缚
胡应麟（明代）

升面缚，出成都。母子哑哑啼路途。父旻玉珍一目枯。

贪饕乱亡途雄图。不久身殉留遗孤。大明区寓至化敷。

屡使遣谕如追逋。犷兵悍将骄相扶。骄相扶，守瞿塘。

帝命颍国公东瓯王。伐山通道开战场。直捣阶文溃腹心，腹心溃，肝胆亡。

母子舆榇大道旁。升也肉袒仍牵羊。侯以归义戒杀降。

高皇帝德洪虞唐。唐高宋武如豺狼。
须江暮春杂题三首 其三
周紫芝（宋代）

淮上风埃满客衣，二年楼阁送斜晖。心如落絮随风去，春与残花作伴归。

塞外夕烽悲鼓角，江边飞雨湿旌旗。只今便觅东皋路，巳失南山种豆期。
清僧示赵宗儒
佚名（唐代）

梨花发后杏花初，甸邑南来庆有馀。
怀旧诗九首 其七 伤韦景猷
沈约（南北朝）

韦叟识前载，博物备戎华。税骖止营校，沦迹委泥沙。

始知庸听局，方悟大音赊。
阮郎归
杨端臣（宋代）

□□今日那人家。琐窗红影斜。髻云散乱不胜花。偷匀残脸霞。

梁燕老，石榴花。佳期今已差。凭阑思想入天涯。暮云重叠遮。
洞仙歌令·若耶溪路。
康与之（宋代）

若耶溪路。别岸花无数。欲敛娇红向人语。与绿荷、相倚愄，回首红风，波淼淼、三十六陂烟雨。新妆明照水，汀渚生香，不嫁东风被谁误。

遣踟蹰、骚客意，千里绵绵，仙浪远、何处凌波微步。想南浦、潮生画桡归，正月晓风清，断肠凝伫。
星回节避风台骠信命赋
赵叔达（唐代）

法驾避星回，波罗毗勇猜。河润冰难合，地暖梅先开。

下令俚柔洽，献賝弄栋来。愿将不才质，千载侍游台。
句
李时亭（宋代）

石柱虹梁势入云，玉鸾金凤锁丝纶。
方钓隐挟星学求诗且业醫
何梦桂（宋代）

骈拇不碍履，枝指不害持。
两者各自适，意其天所为。
決之足反蹇，齕之手反萎。
万物固有命，劝君休说醫。
初食淮白
杨万里（宋代）

淮白须将淮水煮，江南水煮正相违。
霜吹柳叶落都尽，鱼吃雪花方解肥。
醉卧糟丘名不恶，下来盐豉味全非。
饔人且莫供羊酪，更买银刀三尺围。
金莲出玉花 赠范明叔棕扇
马钰（金朝）

棕丝为扇。堪与闲人常作善。惊諕蚊蝇。款款轻摇免杀生。

添成幽雅。相助逍遥尘不惹。拂尽攀缘。意净心清性月圆。
小住杨山人栖隐处题壁六首 其五
林占梅（清代）

抱膝长吟兴不违，山居尽日掩荆扉。焚香默作楞严课，几缕炉烟绕翠微。
和野渡咏梅
卫宗武（宋代）

傍宅林园巧，亭垂剪剪茅。
雪香藏冷艳，月影浸疏梢。
桃李陪台等，松先道义交。
巡檐频索笑，应不厌推敲。
婺州州宅极目亭
陆游（宋代）

尚书曳履上星辰，小为东阳作主人。
朱阁凌空云缥缈，青山绕郭玉嶙峋。
似闻旋教新歌舞，且慰重临旧吏民。
莫倚阑干西北角，即今河洛尚胡尘。
清源山
钱熙（宋代）

巍峨堆压郡城阴，秀出天涯几万寻。
翠影倒时吞半郭，岚半凝处滴疏林。
水龙吟（浮翠山房拟赋白莲）
李居仁（宋代）

蕊仙群拥宸游，素肌似怯波心冷。霜裳缟夜，冰壶凝露，红尘洗冷。弄玉轻盈，飞琼绰约，淡妆临镜。更多情、一片碧云不掩，笼娇面、回清影。

菱唱数声乍听。载名娃、藕丝萦艇。雪鸥沙鹭，夜来同梦，晓风吹醒。酒晕全消，粉痕微渍，色明香莹。问此花，盍贮瑶池，应未许、繁红并。
【正宫】端正好_渔乐钓艇小
张可久（元代）

渔乐
钓艇小苫寒波，蓑笠软遮风雨，打鱼人活计萧疏。侬家鹦鹉洲边住，对江景真堪趣。
【滚绣球】黄芦岸似锦铺，白蘋渡如雪米莫。野鸥闲自来自去，暮云闲或转或舒。日已无，月渐出，映蟾光满川修竹，助风声两岸黄芦。收纶罢钓寻归路，酒美色鲜乐有余，此乐谁如？
【倘秀才】睡时节把扁舟来缆住，觉来也又流在芦花浅处，荡荡悠悠无所拘。市朝远，故人疏，有樵夫做伴侣。
【脱布衫】雨才过山色模糊，月初升桂影扶疏。恰离了聚野猿白云洞口，早来到散清风绿荫深处。
【醉太平】相逢的伴侣，岂问个贤愚。人间开口笑樵渔，会谈今论古。放怀讲会诗中句，忘忧饮会杯中趣，清闲钓会水中鱼，俺两个心足来意足。
【尾声】樵夫别我山中去，我离樵夫水上居。来日相逢共一处，旋取香醪旋打鱼。散诞消遥看古书，问甚么谁是谁非？俺两个慢慢的数。
次韵和王彦昭九日湖园会饮
张耒（宋代）

故人怜寂寞，九日共登临。
天地客行远，山河秋已深。
狂来能醉舞，兴罢独悲吟。
莫怪凄凉甚，多忧损壮心。
春怀
杜牧（唐代）

年光何太急，倏忽又青春。明月谁为主，江山暗换人。

莺花潜运老，荣乐渐成尘。遥忆朱门柳，别离应更频。
虞美人
曹勋（宋代）

芙蓉露下闲庭晚。犹觉秋容浅。惊心莫道岁华赊。已有官梅轻放、小春花。

西风河汉溪流月。月下疏疏雪。新妆喜是寿阳人。鸾鉴不劳呵手、对寒云。
还山招陈希韩
高登（宋代）

乾坤莽回互，日月相盪摩。
百年才瞬息，万类总么麽。
是身非吾有，造物如我何。
触事会心少，幽栖废兴多。
眷言意所适，乐此山之阿。
修篁擢亲干，老木荣旧柯。
谷声传地籁，松韶答天和。
独石介而安，寒泉淡无波。
园蔬掇纤嫩，名果仍骈罗。
红绽着雨花，碧卷受风荷。
随意坐莓苔，絺衣挂薜萝。
得酒即酩酊，作诗苦吟哦。
啸长情浩荡，舞短影婆娑。
妻奴鹿门趣，黄绮商山歌。
崎岖路辞遥，迢递谁见过。
交亲忆同调，出处矢靡他。
每怜伤弓禽，因感赴烛蛾。
无心更□□，试艺趁投戈。
自觉此身浮，相看双鬓皤。
人事何时休，归来勿蹉跎。
访钱塘袁简斋太史于金陵之随园太史有诗赠行并题梅花诗话夜宿小仓山房赋
张諴（清代）

九天珠玉落尘寰，直送西登剑阁关。一夜分明宿天上，来朝依旧走人间。

似公国士知能几，愧我平时学未娴。别后峨眉嵩华顶，相思如见小仓山。
立秋前一日齐河晓发
宋祖昱（清代）

海右经过地，河干夙昔游。晨光催月坠，暝色带星流。

车马烦犹数，关山老自愁。客心如落叶，明日又经秋。
送杨六望赴金水
宋之问（唐代）

借问梁山道，嶔岑几万重。遥州刀作字，绝壁剑为峰。

惜别路穷此，留欢意不从。忧来生白发，时晚爱青松。

勿以西南远，夷歌寝盛容。台阶有高位，宁复久临邛。
二月三十日作
吴则礼（宋代）

鹁鸪端复唤雨来，韵此朱朱兼白白。
试问游梁余几钱，今朝且作官寒食。
登岳顶呈试可邦直
释道潜（宋代）

伟哉中国擅五岳，巍巍崧高据其尊。四时百辟尽朝会，云幢烟盖来追奔。

自馀众阜何足数，扰扰罗列真儿孙。秋霖乍开原野净，隆曦破海浮朝暾。

渊明旷达不事事，胜日结客游山樊。山腰下马蹑风磴，杖屦诘曲跻巑岏。

窗经玉女猿鸟寂，石漱飞浏鸣潺湲。长松吟风和哀响，肌肤凛栗凄神魂。

行穷绝顶已晡侧，云烟为我开馀昏。昂头去天惊尺五，星斗历历俯可扪。

超然拟与人世绝，彷佛有路通昆崙。洛阳奇峰三十六，领略并入一眼吞。

平生方寸喜壮观，兹游气豁殊轩轩。二豪词笔有馀地，请赋杰句留山巅。

风流便可付千载，欧梅尹谢相与传。
题汶上路太守壁二首 其一
董其昌（明代）

寻云路公榭，招鹤路家池。记取还山客，风流此一时。
句
吴沆（宋代）

羽卫连荆棘，衣冠杂虎狼。
烟沉凫雁断，天阔水云黄。
……风悲云动色，天惨日无光。
感事十诗上李侍郎
陈造（宋代）

荆璞自楚宝，顾终杂土木。
和氏浪三献，一身已再辱。
小儒褐衣底，磊落几荆玉。
把玩坐蓬屋，和应笑遗俗。
善价谁不怀，一辱讵可赎。
吾亦笑和氏，葵犹卫其足。
赵漕生日
周孚（宋代）

治世才难得，公生瑞圣朝。高怀元稷契，异骨更松乔。

骥騄须千里，鹓雏合九霄。明年东府宴，相与记今朝。
次徐松巢韵
黎廷瑞（宋代）

欲寄音书碧宇空，几回溪上佇秋风。
离愁自叹三千丈，飞梦长随十八公。
尚书兰孙怀旧好，颇疑梨枣闷新功。
寅君近况知何似，想见丹炉夜夜红。
车堰牛
陈造（宋代）

牛力轻万钧，性顺异诸畜。
有足不解踶，有角不皆触。
课日引耒耜，为人给谷粟。
私家忧阙食，公家要余蓄。
公私虽相须，置汝谁取足。
柰何过堰客，行舟动千斛。
挽牵亦诿汝，赑屃颈髀缩。
扣角一劳之，不语对以腹。
物生愧无用，怀安或非福。
於人傥有益，厪身登云酷。
君看应前牲，被绣饱蒭菽。
膏血荐鼎俎，谁定悲觳觫。
舶使王会溪太守赵见泰九日领客枉顾山中赋采
蒲寿宬（宋代）

结彼山下茅，对此山上瀑。
白日成蹉跎，长年抱幽独。
嘤嘤自禽鸟，踽踽乱樵牧。
门巷何多车，山中有佳菊。
潮中独立松为雷廷亮题
罗玘（明代）

潮溅龙鳞海眼空，风涛总与夜声雄。更怜独立真谁友，肯遇秦皇草次封。
夜中闻雨枕上作
周紫芝（宋代）

老去飘零日，春愁烂漫中。诗窗窥窈窕，睡枕听朦胧。

弱柳妨晴态，小桃吹落红。颠风莫相恼，花事不关侬。
天骥呈材
徐仁嗣（唐代）

至德符天道，龙媒应圣明。追风奇质异，喷玉彩毛轻。

躞蹀形难状，连拳势乍呈。效材矜逸态，绝影表殊名。

岐路宁辞远，关山岂惮行。盐车虽不驾，今日亦长鸣。
浣溪沙·香靥凝羞一笑开
秦观（宋代）

香靥凝羞一笑开，柳腰如醉暖相挨，日长春困下楼台。
照水有情聊整鬓，倚栏无绪更兜鞋，眼边牵系懒归来。
句
刘壎（宋代）

羽纛金章映坐狨。
游平泉宴浥涧，宿香山石楼，赠座客
白居易（唐代）

逸少集兰亭，季伦宴金谷。金谷太繁华，兰亭阙丝竹。

何如今日会，浥涧平泉曲。杯酒与管弦，贫中随分足。

紫鲜林笋嫩，红润园桃熟。采摘助盘筵，芳滋盈口腹。

闲吟暮云碧，醉藉春草绿。舞妙艳流风，歌清叩寒玉。

古诗惜昼短，劝我令秉烛。是夜勿言归，相携石楼宿。
季夏雨过小有秋气
刘攽（宋代）

雨过犹长夏，秋深从洞庭。江涵郭门白，山到戍楼青。

天意怜卑湿，吾谋有醉醒。柴门夜不掩，高枕看流星。
寒食同江作
杜岕（清代）

墓田春草色，花信落梅风。倚槛今朝立，怜君客况同。

炊烟微觉冷，酒盏不妨红。莫作焚林叹，荒芜旧绛宫。
刑赏忠厚之至论
苏轼（宋代）

尧、舜、禹、汤、文、武、成、康之际，何其爱民之深，忧民之切，而待天下以君子长者之道也。有一善，从而赏之，又从而咏歌嗟叹之，所以乐其始而勉其终。有一不善，从而罚之，又从而哀矜惩创之，所以弃其旧而开其新。故其吁俞之声，欢忻惨戚，见于虞、夏、商、周之书。成、康既没，穆王立，而周道始衰，然犹命其臣吕侯，而告之以祥刑。其言忧而不伤，威而不怒，慈爱而能断，恻然有哀怜无辜之心，故孔子犹有取焉。

《传》曰：“赏疑从与，所以广恩也；罚疑从去，所以慎刑也。”当尧之时，皋陶为士。将杀人，皋陶曰“杀之”三，尧曰“宥之”三。故天下畏皋陶执法之坚，而乐尧用刑之宽。四岳曰“鲧可用”，尧曰“不可，鲧方命圮族”，既而曰“试之”。何尧之不听皋陶之杀人，而从四岳之用鲧也？然则圣人之意，盖亦可见矣。

《书》曰：“罪疑惟轻，功疑惟重。与其杀不辜，宁失不经。”呜呼，尽之矣。可以赏，可以无赏，赏之过乎仁；可以罚，可以无罚，罚之过乎义。过乎仁，不失为君子；过乎义，则流而入于忍人。故仁可过也，义不可过也。古者赏不以爵禄，刑不以刀锯。赏之以爵禄，是赏之道行于爵禄之所加，而不行于爵禄之所不加也。刑之以刀锯，是刑之威施于刀锯之所及，而不施于刀锯之所不及也。先王知天下之善不胜赏，而爵禄不足以劝也；知天下之恶不胜刑，而刀锯不足以裁也。是故疑则举而归之于仁，以君子长者之道待天下，使天下相率而归于君子长者之道。故曰：忠厚之至也。

《诗》曰：“君子如祉，乱庶遄已。君子如怒，乱庶遄沮。”夫君子之已乱，岂有异术哉？时其喜怒，而无失乎仁而已矣。《春秋》之义，立法贵严，而责人贵宽。因其褒贬之义，以制赏罚，亦忠厚之至也。
次韵答章传道见赠
苏轼（宋代）

并生天地宇，同阅古今宙。
视下则有高，无前孰为后。
达人千钧弩，一弛难再彀。
下士沐猴冠，已系犹跳骤。
欲将驹过隙，坐待石穿溜。
君看汉唐主，宫殿悲麦秀。
而况彼区区，何异一醉富。
鶢鶋非所养，俯仰眩金奏。
髑髅有余乐，不博南面后。
嗟我昔少年，守道贫非疚。
自従出求仕，役物恐见囿。
马融既依梁，班固亦事窦。
效颦岂不欲，顽质谢镌镂。
仄闻长者言，婞直非养寿。
唾面慎勿拭，出胯当俯就。
居然成懒废，敢复齿豪右。
子如照海珠，网目疏见漏。
宏材乏近用，巧舞困短袖。
坐令倾国容，临老见邂逅。
吾衰信久矣，书绝十年旧。
门前可罗雀，感子烦屡叩。
愿言歌缁衣，子粲还予授。
上李太傅
郑獬（宋代）

陈人尝传李太傅，云作太守来此州。
顷遭暴水拉堤出，设施画略排横流。
大偷尝欲穴堤腹，掩之即日断其头。
至於小猾幸民祸，钩罗姓名皆不留。
陈人恬恬但眠食，恃公牢固如山丘。
今兹水暴潴外郭，眼见盗贼何由仇。
况我方在艰阨中，窜奔日惧蛟龙求。
乌乎不见李太傅，使我涕泪成沈忧。
长安仲春二首 其一
张耒（宋代）

长安仲春七日风，苍茫顿撼天地同。应门缥阙岌欲动，况我穷巷连蒿蓬。

暮寒卷雪连芳草，平门万屋青城缟。无言桃李终默默，得势泥涂常浩浩。

夕晖入屋人气活，劳苦羲和间何阔。斗杓东指令未行，要使烛龙聊泼剌。